Resolució 799/X del Parlament de Catalunya, sobre els comptadors intel·ligents

Tram. 250-01139/10

Adopció

Publicació: BOPC 413

Comissió de Territori i Sostenibilitat

Sessió 26, 08.10.2014, DSPC-C 495

La Comissió de Territori i Sostenibilitat, en la sessió tinguda el 8 d’octubre de 2014, ha debatut el text de la Proposta de resolució sobre la instal·lació de comptadors intel·ligents (tram. 250-01139/10), presentada pel Grup Parlamentari d’Esquerra Republicana de Catalunya.

Finalment, d’acord amb l’article 146 del Reglament, ha adoptat la següent

Resolució

El Parlament de Catalunya insta el Govern a demanar al Govern de l’Estat que:

a) Compleixi la Directiva 2012/27/UE, del 25 d’octubre de 2012, relativa a l’eficiència energètica, en tots els aspectes relatius a les dades obtingudes amb els anomenats «comptadors intel·ligents» i:

1r. Assegurar que els sistemes de mesura facilitin informació sobre l’hora exacta d’utilització i que es tinguin plenament en compte els objectius d’eficiència energètica i els beneficis per als clients finals; i, alhora, garantir la seguretat dels comptadors intel·ligents pel que fa a la transmissió de dades i a la privadesa dels clients finals.

2n. Permetre que aquests aparells siguin emprats com a complement imprescindible per a l’autoconsum i assegurar que puguin donar compte de l’electricitat abocada a la xarxa des de les instal·lacions del client final.

b) Sobre la base del principi de precaució i tenint en compte l’existència de persones afectades per síndromes de sensibilització central (entre elles la hiperelectrosensibilitat), faci els estudis científics necessaris per a avaluar si la utilització d’aquests aparells comporta cap risc per a la salut de les persones –inclosos també col·lectius sensibles com la població infantil i juvenil i les dones embarassades– i apliqui el principi ALARA (as low as reasonably achievable), segons el qual el nivell d’exposició ha d’ésser tan baix com sigui raonablement possible tenint en compte els efectes tèrmics i els atèrmics o biològics.

c) Doti econòmicament les comunitats autònomes perquè impulsin un pla de formació ocupacional que faciliti el reciclatge laboral dels treballadors d’empreses de lectura de comptadors per a poder optar a un nou lloc de treball.

d) Inclogui en el programa d’instal·lació de comptadors una campanya d’informació i sensibilització sobre el funcionament d’aquests aparells amb relació als camps electromagnètics que poden generar i l’efecte sobre el medi ambient i la salut humana, campanya que ha d’ésser dotada econòmicament per l’Administració de l’Estat perquè sigui executada per les comunitats autònomes que ho sol·licitin.

Palau del Parlament, 8 d’octubre de 2014

El secretari El president de la Comissió de la Comissió

Joan Recasens i Guinot Salvador Milà i Solsona